《和治盦四十述怀三首 其二》
清代·缪九畴

山川一何旷，宇宙一何悠！丈夫志四海，良日登远游。

问君今何行，弹冠佐名州。青松冠岩列，光气难与俦。

延目识南岭，终怀在归舟。我不践斯境，忘彼千载忧。

自从分别来，日月有环周。行行向不惑，邈哉此前修。

愿君谢诸子，慷慨忆绸缪。

作者简介：字思范，号书屏。晚号穫堂旧主。郡诸生。精校勘之学，尝随其族父艺风太史校经数十年。故常州先哲遗书、续碑传集均列名分校，五十以后始学为诗，学力孟晋，著有穫堂旧话。穫堂诗钞衲苏词。其集陶诗一卷则与予及阳湖吴闻元合刻，名三家集陶诗。年七十一卒。